“A ka sa vuataka ko koya na yalododonu sa dua na kau ni bula, Ko koya talega sa rawa na yalo sa vuku.” (Vosa V‘balebale 11:30)
“Me vaka ko ni a talai au ki vuravura, au sa talai ira vaka talega kina ki vuravura,” (Joni 17:18).
“Ia ka’u sa sega ni nanuma na noqu bula me ka talei vei au ka me’u vakaotia ga na noqu cakacaka kei na i tavi ka solia mai vei au na Turaga ko Jisu,” (Cakacaka 20:24).
Ko a buli ena dua na ilesilesi.
E cakacaka tiko na Kalou e vuravura, ka sa gadrevi iko mo vukei Koya. Na itavi oqo e vakatokai me nomu ilesilesi ni veiqaravi ki vuravura. E gadrevi iko na Kalou mo qarava na nomu ilesilesi ni veiqaravi ena Yago iKarisito, ka mo qarava talega e dua na ilesilesi ni veiqaravi ki vuravura. Na nomu ilesilesi ni veiqaravi ena loma ni lotu, e vakanamata vei ira na tamata vakabauta (Kolosa 1:25, 1 Korinica 12:5), ka nomu ilesilesi ki vuravura e vakanamata vei ira na tawa vakabauta. Na nomu vakayacora na nomu ilesilesi ki vuravura, e sa ikalima ni inaki ni Kalou e na nomu bula.
Na nomu ilesilesi ki vuravura, e raraba ka qiqo talega na kena qaravi. E dua na kena iwase, e itavi ka ra vakaitavi vata kina kei iko na tamata vakabauta taucoko; ka kena ikarua, e i tavi ka vakatabakidua ga vei iko na kena qaravi. Eda na dikeva na tikina ruarua oqo ena vica na iwase ka tarava.
Na vosa vakavavalagi ni “ilesilesi” (mission), e vu mai na vosa vaka“Latin”, ka kena ibalebale na “talai”. Na bula ni tamata vakabauta e okati kina na talai ki vuravura me da matataki Jisu Karisito. A kaya ko Jisu, “Me vaka sa talai au ko Tamaqu, au sa talai kemudou vaka talega kina,” (Joni 20:21).
E a kila dei tu ko Jisu na Nona ilesilesi ni veiqaravi e vuravura. Ni a se qai yabaki tinikarua, e a kaya, “Sa kilikili kei au me’u tiko e na vale nei Tamaqu,” (Luke 2:49), ia ni sivi tale e ruasagavulu ka dua na yabaki, ena Nona sa rube tu ena kauveilatai, e a qai kaya, “Sa oti.” Me vaka na waqanivola ka vakawaqataka e dua na ivola ni wilivola, na rua na iyatu vosa oya, e vakawaqataka e dua na bula yaga ka vakainaki. E a vakacavara ko Jisu na ilesilesi ka a lesi Koya kina ko Tamana.
Na ilesilesi ka a qarava tu ko Jisu e vuravura, e sa noda ilesilesi, baleta ni da sa Yago i Karisito. Na itavi ka a qarava vakayago ko Jisu, eda sa qarava tiko ena kena waqawaqa vakayalo, oya na isoqosoqo lewenilotu. Na cava na ilesilesi oya? Oya na noda tuberi ira na tamata vua na Kalou! E kaya na iVola Tabu, “O koya sa vakaveivinakatitaki keda kei Koya e na vuku i Karisito, a sa solia vei keitou me keitou vunautaka na veivinakati,” (2 Korinica 5:18).
E gadreva na Kalou me vueti keda na tamata mai vei Setani, ka me vakaduavatataki keda vei Koya, me da qai rawa ni vakayacora kina na inaki e lima ka a buli keda kina: me da lomani Koya, me da lewe ni nona matavuvale, me da yaco me da ucui Koya, me da veiqaravi vei Koya, ka me da tukuni Koya vei ira na tani. Ni sa yaco me da Nona, e sa na qai vakayagataki keda na Kalou me dodoliga yani vei ira na tani. E vueti keda taumada ka qai talai keda yani. E kaya na iVola Tabu, “Keitou sa yaco kina mei talatala i Karisito,” (2 Korinica 5:20). Eda sa italai ni Kalou ki vuravura taucoko, me da vakadewataka na Nona loloma kei na Nona inaki.
NA BIBI NI NOMU ILESILESI
Na nomu vakayacora na nomu ilesilesi e vuravura e sa iwase bibi ni nomu bulataka na bula e vakalagilagia na Kalou. Na iVola Tabu e solia e vica na vuna e sa rui bibi kina na nomu ilesilesi.
E tomana tiko na cakacaka nei Jisu e vuravura na nomu ilesilesi. Ni da sa Nona tisaipeli, e gadrevi me da tomana na ka e a tekivuna ko Jisu. E kacivi keda ko Jisu, sega wale ga me da lako Vua, ia me da lako talega yani ena Vukuna. Ena kena rui bibi Vua na nomu ilesilesi, e a cavuta kina vakalima ko Jisu ena lima na sala duidui, ena lima na ivola duidui ena iVola Tabu (Maciu 28:19-20, Marika 16:15, Luke 24:47, Joni 20:21, Cakacaka 1:8). E vaka ni kaya tiko, “Au vinakata dina mo kila vinaka na ka au tukuna tiko vei iko!” Wilika ka vulica vinaka sara na lima na ilesilesi oqo nei Jisu, ko na qai vulica kina na matailalai ni nomu ilesilesi e vuravura – na gauna, na vanua, na vuna, kei na kena icakacaka.
Ena iLesilesi Levu (Great Commission), e a kaya ko Jisu, “O koya mo dou qai lako, ka vakalotutaki ira na lewe ni veivanua kecega, ka papitaisotaki ira e na yaca ni Tamamudou, kei na Luvena, kei na Yalo Tabu; vakavulici ira me ra vakabauta na ka kece ka’u a vosa kina vei kemudou,” (Maciu 28:19-20). Na ilesilesi oqo, e a soli vei ira yadua ka ra muri Jisu, ka sega vei ira ga na italatala kei ira na kaulotu. Oqo na nomu ilesilesi mai vei Jisu, ka sa sega vei iko na galala mo digitaka na nomu cakava se segai. Kevaka ko lewe ni matavuvale ni Kalou, ko na sega ni vakatarai mo vakasavuliga kina. Kevaka ko vakadidivarataki iko kina, e sa na wili me talaidredre.
Ko a sega tu beka ni kila ni ko na tarogi ena vukudra na tawa vakabauta ka ra bula wavoliti iko tu? E kaya na iVola Tabu, “Ia ko sa sega ni vakasalataki koya, se vakauqeta na tamata ca me biuta na nona sala ca, ka me vakabulai koya; e na mate ga na tamata ca ko ya e na nona caka cala; ia na nona mate ka’u na taroga vei iko,” (Isikeli 3:18). Ko iko duadua beka na tamata lotu vaKarisito era na bau kila eso na tamata tawalotu, ka sa nomu ilesilesi mo wasei Jisu vei ira.
Na nomu ilesilesi e sa iloloma veivakurabuitaki ka soli wale vei iko. E dina ni sa dua na itavi bibi oqo, ia, e sa dua na ka e dokai vakalevu dina me da vakayagataki mai vua na Kalou. E kaya ko Paula, “A sa solia vei keitou me keitou vunautaka na veivinakati,” (2 Korinica 5:18). Na nomu ilesilesi e okati kina e rua na ka dokai vakalevu: na nomu cakacaka vata kei na Kalou, kei na nomu matataki Koya. Eda na tovata kei na Kalou ena kena taraicake na Nona matanitu. E vola vakaoqo ko Paula: me “keitou cakacaka vata kaya,” (2 Korinica 6:1).
Ko Jisu, e sa vakabulai keda ka vakacurumi keda ki na Nona matavuvale, ka solia vei keda me da Nona mata ki vuravura. Oya, e sa bau dua na ka dokai dina! E kaya na iVola Tabu, “Keitou sa yaco kina mei talatala i Karisito, me vaka sa vakamasuti kemudou na Kalou e na gusu i keitou: keitou na i sosomi kei Karisito, keitou sa vakamamasu, mo dou veivinakati kei na Kalou,” (2 Korinica 5:20).
Na nomu tukuna vei ira na tamata na sala me ra rawata kina na bula tawamudu, e sa dua na ka cecere duadua ko rawa ni vakayacora vei ira. Kevaka e tauvi kensa se AIDS ko nomu itokani, ko qai kila tiko na kena iwali, sa na ivalavala ca levu dina kevaka ko sega ni vakatakila vua. Ia, e ivalavala ca levu cake sara kevaka ko vunia na sala ki na veivosoti, na bulataka na inaki ni Kalou, na bula sautu kei na bula tawamudu. E sa tu vei keda na itukutuku levu duadua e vuravura, ka sa ka ni loloma levu duadua eda rawa ni solia vua e dua, kevaka eda wasea vua na itukutuku vinaka oqori.
E dua na leqa ka dau kune wasoma vei ira era sa lotu tu mai vakadede, oya, ni ra dau guilecava na kena vakaloloma kei na kena sega ni vakaibalebale na bula ni yali kina ko Karisito. E dodonu me da dau nanuma, se vakacava na nodra rairai marau ka sautu na tamata, ni sega vei ira na Karisito, era sa yali tu me vaka na mataboko ka ra sa vakanaulu tu ki na tawase tawamudu mai vua na Kalou. E kaya na iVola Tabu, “Sa sega sara e dua tale na yaca e ruku i lomalagi sa soli ki vei ira na tamata, me da bula rawa kina,” (Cakacaka 4:12). Eda sa gadrevi Karisito taucoko.
Na nomu ilesilesi, ena tawamudu na kena vakaibalebale. Na nomu ilesilesi ena vakavotukana ena nodra bula tawamudu na tani, ka sa bibi cake mai na vei itavi, se na veika kece ko na rawata ena nomu bula e vuravura. Na vua ni nomu ilesilesi, ena bula tu ka tawamudu; ia na vua ni nomu cakacaka vakavuravura, ena sega. E sega ni dua tale na ka ko na cakava, me rawa ni vakatautauvatataki na kena yaga ki na nomu vukei ira na tani me ra tauyavutaka na nodra veitokani kei na Kalou.
Oqo na vuna e dodonu kina me da vakatotolo tiko ena noda ilesilesi. E kaya ko Jisu, “Sa dodonu me da kitaka na cakacaka i koya sa talai au mai, ni sa siga toka: sa voleka mai na bogi, sa sega ni cakacaka rawa kina e dua na tamata,” (Joni 9:4). Sa toso tiko na liga ni kaloko ni nomu ilesilesi ni veivakabulai, ka sa ka bibi kina me da kua ni wawa tale me dua na siga. Mo tekivutaka sara ga e daidai na nomu ilesilesi ni dodoliga yani vei ira na tani! Eda na qai marau tu ka tawamudu vata kei ira eda tubera mai vei Jisu, ia sa vo wale ga vei keda na noda bula lekaleka e vuravura me da yacovi ira kina.
E sega ni kena ibalebale oqo mo sa biuta na nomu cakacaka tudei, ka mo sa cakacaka vakaitalatala. E gadrevi iko na Kalou mo wasea na iTukutuku Vinaka ena vanua ga ko tiko kina. Kevaka ko gonevuli, se tinanigone, se qasenivuli, dauvolivolitaki, manidia, se cava ga na nomu cakacaka, sa dodonu mo dau vakasaqara tiko na tamata e biuta mai e matamu na Kalou, mo wasea vei ira na iTukutuku Vinaka.
Na nomu ilesilesi, ena vakaibalebale kina na nomu bula. E a kaya ko William James, “Na yaga levu duadua ni dua na bula, oya na kena vakayagataki ena dua na ka ena bula tu ga ni sa cava na bula oya.” Ia, na matanitu ni Kalou duadua ena bula tu ka tawamudu. Na veika kece tale ena rusa mai. Oya na vuna e dodonu kina me da bulataka na bula e vakainaki – na bula ka soli taucoko ki na qaravi Kalou, ki na veitokani, ki na tubu vakayalo, ki na veiqaravi, kei na kena vakayacori na noda ilesilesi e vuravura. Na vua ni veika kece oqo ena qai bula tu – ka tawamudu!
Kevaka ko sega ni vakayacora na nomu ilesilesi e vuravura ka solia vei iko na Kalou, ko sa na vakamaumautaka na bula ka solia vei iko. E kaya ko Paula, “Ia ka’u sa sega sara ni nanuma na noqu bula me ka talei vei au ka me’u vakaotia ga na noqu cakacaka kei na i tavi ka solia mai vei au na Turaga ko Jisu, me’u vakatakila na i tukutuku vinaka ni loloma ni Kalou,” (Cakacaka 20:24). Era bula tu e vuravura oqo eso ka ra rawa ni yacovi duadua ga mai vei iko baleta na vanua ko bula tu kina kei na itovo ni Nona buli iko na Kalou. Kevaka e duabulu ga na tamata e rawati lomalagi baleta na nomu sasaga, e sa na yaga na nomu bula me tawamudu. Tekivu sara mo vakararai wavoki ena vanua ni veiqaravi ko bula tu kina, ka masulaka vua na Kalou, “Turaga, o cei ko ni sa biuta mai ki na noqu bula me’u tukuna vua baleti Jisu?”
Na ituvatuva ni Kalou me baleta na icavacava kei vuravura, e semati tu ki na noda vakacavara na cakacaka ni iLesilesi Levu. E daidai, e sa tubu cake tiko na noda nanamaki ki na Nona lesu mai na Karisito kei na rusa ni vuravura oqo. Ena yaco ena gauna cava? Ni sa vakarau cabe tiko ki lomalagi ko Jisu, e ratou a tarogi Koya na tisaipeli ena taro vata ga oqo, ka veivakararamataki dina na Nona sauma. E a kaya, “Sa sega ni nomudou mo dou kila na kena gauna, se na kena yabaki, sa lewa duadua ga kina ko Tamaqu. Ia, dou na rawata na kaukauwa, ni sa lako mai vei kemudou na Yalo Tabu; dou na qai dautukuni au mai Jerusalemi, kei Jutia taucoko, kei Samaria, ka yacova na i yalayala kei vuravura,” (Cakacaka 1:7-8).
Ena gauna e ratou a vakataroga kina na veika me baleta na parofisai, e a vagolea vakatotolo ko Jisu na nodratou veivosaki ki na veivakalotutaki. E a gadreva o Koya me ratou vakanamata mada eliu ki na nodratou ilesilesi e vuravura. E a vakaoqo na usutu ni Nona vosa vei ratou, “Sa sega ni dodonu mo dou kauwai ena matailalai ni noqu lesu tale mai. Ia, mo dou kauwai ga ki na ilesilesi ka’u sa solia vei kemudou. Dou vakanamata ga ki na cakacaka oya.”
E sega na kena yaga me da vakataroga se veinanuyaka na gauna se tikinisiga e lesu tale mai kina na Karisito, baleta ni a kaya ko Jisu, “Ia na siga ko ya kei na tiki ni siga ko ya sa sega e dua e kila, ko ira na agilose mai lomalagi era sega ni kila, se ko Koya na Luvena, ko Koya duadua ga na Tamaqu,” (Maciu 24:36). Ni sa kaya ko Jisu ni sega ni kila o Koya na siga se na auwa, na cava na vuna eda via kila kina? Na ka ga eda kila tu oqo, oya: ena sega ni lesu mai ko Jisu me yacova na gauna era sa rogoca kina na iTukutuku Vinaka na tamata kece e gadrevi ira na Kalou me ra rogoca. E a kaya ko Jisu, “Ia, e na vunautaki mada e vuravura taucoko na i tukutuku vinaka oqo kei na matanitu, mei vakadinadina ki na veivanua kecega; sa na qai yaco e muri na i vakataotioti,” (Maciu 24:14). Kevaka ko vinakata me lesu mai vakatotolo ko Jisu, ia mo vakanamata vakatabakidua ki na nomu vakacavara na nomu ilesilesi, ka sega me ko veinanuyaka na parofisai.
E rawarawa me da vakawelei se me da vagolei tani mai na noda ilesilesi, baleta ko Setani e vinakata me da cakava na veika kece tale, ia me kua ga ni da wasea na noda vakabauta vei ira na tamata. Ena vakatarai iko o koya mo cakava e levu na veika vinaka, ia mo kua ga ni tubera e dua tale ena nomu ilakolako ki lomalagi. Ia ena gauna ga ko sa tekivu taura kina vakabibi na nomu ilesilesi, mo namaka na Tevoro me kolotaka mai e matamu na veika eso mo vagolei tani kina. Ena gauna e yaco kina oya, mo nanuma na vosa nei Jisu, “E sega e dua na tamata, sa taura na i siviyara ka qai rai ki muri, me yaga e na matanitu ni Kalou,” (Luke 9:62).
NA ISAU KO NA SAUMA MO VAKACAVARA KINA NA NOMU ILESILESI
Me rawa ni ko vakacavara na nomu ilesilesi, ena gadrevi mo biuta vakatikitiki na nomu ituvatuva, ka ciqoma na ituvatuva ni Kalou ena nomu bula. Ko na sega ni rawa ni semata tu ga ki na veika kece tale ko via cakava ena nomu bula. E dodonu mo kaya me vakataki Jisu, “Me kakua ni yaco na noqu lewa, me yaco ga na Nomuni lewa,” (Luke 22:42). Mo sorovaka Vua na nomu dodonu kece, nomu nanamaki yadua, nomu tatadra kece, nomu ituvatuva, kei na isausau kece ko via yacova. Mo sa tinia na masutaka tiko na masu ni yalokocokoco, me vaka, “Turaga, ni vakalougatataka na veika au via cakava.” Ia, mo sa tekivu masu vakaoqo: “Turaga, ni vukei au me’u qarava na veika ko ni sa vakalougatataka!” Mo solia vua na Kalou e dua na drau ni pepa lala, mo sainitaka na yacamu e ra, ka mo qai kerea Vua me vakalewena ena matailalai ni veika e gadreva vei iko. E kaya na iVola Tabu, “Dou soli kemudou ga vua na Kalou …. na veitikimudou vua na Kalou me caka kina na ka e dodonu,” Roma 6:13).
Kevaka ko na vakanamata vakatabakidua ki na kena vakacavari na nomu ilesilesi ena bula oqo, veitalia ga na veika ko na vakayalia kina, ko na kunea na veivakalougatataki ni Kalou ena veisala era kunea e lewe vica wale sara na tamata. E voleka ni sega ni dua na ka ena vakuwai vua e dua na turaga se marama e sa solia taucoko na nona bula me veiqaravi ena matanitu ni Kalou. E sa yalataka tu ko Jisu, “Dou vakasaqara taumada na matanitu ni Kalou, kei na Nona yalododonu: ia ena qai soli me kena i kuri vei kemudou na ka kecega oqo,” (Maciu 6:33).
ME DUA TALE ME NEI JISU
Na turaga tamaqu, e a italatala tu ka sivia e limasagavulu na yabaki na kena dede, ka veiqaravi vakalevu ga ena veivavakoso lalai e loma ni vanua. E a sega soti ni tamata dauvunau rogo levu o koya, ia e a kila vinaka tu na nona ilesilesi. E a dau taleitaka vakalevu me kauti ira na ilawalawa tamata vakabauta ka ra gadreva me ra veivukei, me ra la’ki tara valenilotu ena veivanua tani, me nodra na veivavakoso lalai ka ra vakaitikotiko ena veikoro mai kea. Ena nona gauna e vuravura, e a tara ko Ta, e sivia e dua na drau limasagavulu na valenilotu ena veiyasai vuravura.
Ena yabaki 1999, e a qai tauvi kensa ko tamaqu ka mani mate sara kina. Ena iotioti ni vica na macawa ni nona bula, e a dau moce yadrayadra tu ga ena loma ni ruasagavulu ka va na auwa ni veisiga. Ena nona dau tadra, e qai dau tatawaitaka voli na nona tadra. Ni’u dau dabe toka e yasa ni nona imocemoce, au a qai kila kina e vuqa na ka me baleti koya ena noqu vakarogoca tiko na nona vosavosa. E a lesuva yadudua tale tiko na kena tara na veivalenilotu ka a tara ena nona veiqaravi tu vakadede.
Ena dua na bogi ni sa voleka sara ni ciba, ni keitou toka vakamatavuvale e yasa ni nona imocemoce, e a qai yadra mai vakasauri ka sasaga me duri cake mai. Ia, e a sa malumalumu sara tu ena gauna ko ya, ka vakamasuti koya ko na watiqu me davo sobu tale. Ia e sega ni cegu na nona saga me duri cake mai, ka qai tarogi koya yani ko na watiqu, “I Momo, na cava o via cakava tiko?” E qai sauma mai ko tamaqu ka kaya, “Me’u la’ki vueta mai e dua tale me nei Jisu! Me’u la’ki vueta mai e dua tale me nei Jisu! Me’u la’ki vueta mai e dua tale me nei Jisu!” E a sega ni cegu na nona cavuta tiko na iyatu vosa oqori me dua na gauna balavu.
Ena loma ni dua na auwa ka tarava, e a cavuta beka vakadua na drau na iyatu vosa oya: “Me’u la’ki vueta mai e dua tale me nei Jisu!” Ena noqu dabe toka oya, ka sa drodro sobu tu vakayauyau na wai ni mataqu, au a qai cuva ka vakavinavinakataka vua na Kalou na vakabauta ka kune vei tamaqu. Ena gauna vata oya, e a qai dodoka mai na ligana ko Ta, ka tabaka na uluqu, ka qai kaya, me vaka ga e lesi au tiko, “Mo la’ki vueta mai e dua tale me nei Jisu! Mo la’ki vueta mai e dua tale me nei Jisu!”
Au sa vakatulewataka me sa uto ni noqu veiqaravi ena vo ni noqu bula na iyatu vosa oya, “Me’u la’ki vueta mai e dua tale me nei Jisu!” Au sureti iko talega mo taurivaka me nomu ile na iyatu vosa oqo ena nomu ilesilesi e vuravura, baleta ni sega tale ni dua na ka ena vakavuna na marau levu mai lomalagi me vaka na nona curu vou ki na matavuvale ni Kalou e dua na tamata. Kevaka ko vinakata me vakayagataki iko na Kalou, e dodonu mo kauwaitaka na veika e kauwaitaka na Kalou, ka sa ka e kauwaitaka vakalevu duadua o Koya, na nodra vueti ka vakabulai na tamata e a bulia.
E gadrevi ira na luvena ka ra yali tu me ra kune kece! E sega tale ni dua na ka e kauwaitaka vakalevu cake, ka sa kena ivakadinadina na ka e a yaco ena kauveilatai mai Kalivari. E sa noqu masu ni ko na dau tu ka vakararai, mo rawa ni kunea kina ka “vueta e dua tale me nei Jisu,” ka ni ko sa na tu e mata ni Kalou ena dua na siga, ko na rawa ni kaya, “Sa cava vinaka na noqu ilesilesi!”
KA 36 NI SIGA
VAKANANUMA VOLI NA INAKI NI NOQU BULA
Tikina me Vakananumi: Au a buli ena dua na ilesilesi.
Tikina Koula: “O koya mo dou qai lako, ka vakalotutaki ira na lewe ni veivanua kecega, ka papitaisotaki ira e na yaca ni Tamamudou, kei na Luvena, kei na Yalo Tabu; vakavulici ira me ra vakabauta na ka kece ka’u a vosa kina vei kemudou,” (Maciu 28:19-20).
Taro mo Taroga: Na rere cava e tarovi au tiko mai na noqu vakayacora na ilesilesi ni Kalou ena noqu bula? Na cava e tarovi au tiko mai na noqu tukuna na iTukutuku Vinaka vei ira na tani?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn